लोकपाल बिल पर बहस को लेकर असमंजस  
संसदीय कार्यमंत्री पवन बंसल ने कहा कि अभी तक किसी सदस्य की तरफ से नोटिस नहीं मिला है, इसलिए आज इस पर चर्चा की संभावना नहीं है।
अन्ना हजारे के जनलोकपाल पर आज संसद में चर्चा होगी या नहीं, इस पर अभी असमंजस बना हुआ है। संसदीय कार्यमंत्री पवन बंसल ने कहा कि इस पर अभी तक किसी सदस्य की तरफ से कोई नोटिस नहीं मिल रहा है, इसलिए आज इस पर चर्चा की संभावना नहीं दिखती है। साथ ही उन्होंने कहा कि चर्चा किस नियम के तहत होगी, ये भी अभी तय नहीं है।  उन्होंने ये जरूर कहा कि जनलोकपाल पर चर्चा तो होगी, लेकिन इसकी संभावना आज नहीं दिखती। सरकार अन्ना की मांगों के आगे झुकते हुए जनलोकपाल समेत लोकपाल बिल के तीन अलग−अलग ड्राफ्ट पर संसद में चर्चा कराने को तैयार है। साथ ही वह उन तीन मुद्दों पर भी चर्चा कराने को तैयार हो गई है, जिन्हें लेकर टीम अन्ना और सरकार के बीच बात अटकी हुई है।  जनलोकपाल बिल और दूसरे लोकपाल बिल पर संसद में कैसे बहस हो इसके लिए नॉर्थ ब्लॉक में गुरुवार रात एक बैठक हुई। बैठक में प्रणब मुखर्जी, सलमान खुर्शीद, पवन बंसल और विलासराव देशमुख शामिल हुए। बैठक के बाद सलमान खुर्शीद ने कहा कि संसद में प्रधानमंत्री के बयान के मुताबिक जनलोकपाल और दूसरे लोकपाल पर बहस होगी। एनडीटीवी से खास बातचीत में खुर्शीद ने कहा कि फोकस जनलोकपाल पर ही रहेगा। उन्होंने उम्मीद जताई कि अन्ना आज अपना अनशन तोड़ देंगे।